ক্যানিংয়ে বসেছে সুন্দরবন মেলা। সেই মেলাতেই এবার ইস্টবেঙ্গল ক্লাব হাজির, তার শতবর্ষ ছুঁইছুঁই ইতিহাস নিয়ে। সৌজন্যে ‘সুন্দরবন ইস্টবেঙ্গল ফ্যান্স ক্লাব’। দীপ পাল, মৃণাল দাস, সোমনাথ মণ্ডল, বিশাল দাস, রতন মণ্ডলরা থাকেন শহর থেকে বহুদূরে। এলাকায় তাঁরা পরিচিত সমাজসেবী হিসেবে। আরও একটি বিষয়ে প্রত্যেকে একই ব্র্যাকেটে। সকলেই ইস্টবেঙ্গলের ডাই-হার্ড ফ্যান। তাঁরাই সুন্দরবন এলাকায় নিজেদের মতো করে ইস্টবেঙ্গল-প্রীতি ছড়িয়ে চলেছেন।

এই বিষয়ে অন্যান্য খবর

ইস্টবেঙ্গলের বিরুদ্ধে ‘বিস্ময় গোল’, আলেয়ান্দ্রোর প্রতিপক্ষ ফুটবলার এখন ‘দার্শনিক’


শহর থেকে কয়েকশো কিলোমিটার দূরে থাকলেও প্রত্যন্ত এলাকার ফুটবলপ্রেমীরা যাতে প্রিয় দলের খেলার বিষয়ে ওয়াকিবহাল থাকেন, সেই জন্য ২০১০ নাগাদ জনাছয়েক যুবক দায়িত্ব নিয়ে তৈরি করেছিলেন ফ্যান ক্লাব। পোশাকি নাম দেওয়া হয়েছিল ‘সুন্দরবন ইস্টবেঙ্গল ফ্যান্‌স ক্লাব’। এলাকায় দীপ-মৃণাল-সোমনাথরা দুঃস্থদের সাহায্য, বৃক্ষরোপণ, বস্ত্র বিতরণ করেন। বিভিন্ন সমাজ সেবামূলক কাজ করে থাকেন। ফ্যান ক্লাবের সভাপতি জয়দীপ ঘোষ বলছিলেন, “প্রত্যন্ত সুন্দরবনের ফুটবলপ্রেমীরা যাতে কলকাতার মাঠে একসঙ্গে গিয়ে খেলা দেখেন এবং আরও বেশি করে ক্লাবকে সমর্থন করেন তার জন্যেই আমদের এমন উদ্যোগ।”

সুন্দরবন ইস্টবেঙ্গল ফ্যান্‌স ক্লাব। — নিজস্ব চিত্র
অবশ্য শুধু ক্লাবের ইতিহাস বিষয়ে এলাকাবাসীকে জানানোই নয়,  প্রত্যন্ত এলাকা থেকে যাতে ফুটবলার উঠে আসে, সেই উদ্যোগও নেওয়া হয়েছে। সুন্দরবন এলাকায় ফুটবল টুর্নামেন্ট আয়োজন করা হয় নিয়মিত। সেখান থেকে প্রতিশ্রুতিমান তারকার সন্ধান চালিয়ে যাচ্ছেন এই ফ্যান্‌স ক্লাবের সদস্যরা। প্রিয় ক্লাবের বিষয়ে সকলকে উৎসাহিত করার উদ্দেশেই এবার তাই ক্যানিংয়ের ৪২-তম মেলায় ‘হাজির’ ইস্টবেঙ্গল।